次韵子厚弟喜雨行贈趙守端質
作者：王之道
朝代：宋

paragraphs: 我生畏暑如畏焚，奈此歲旱風塵昏。
十年廢放卧巖壑，名雖八品身黎元。
恒暘乞雨雨乞霽，雨轉爲淫暘轉熾。
不知此理果何如，每訝天心異人意。
去年避地還家園，蒿萊滿目高侵天。
秋陽肆虐冬益甚，涉春陂澤皆平川。
邇來焦稿遍區宇，黄金融液膠流弩。
趙侯日爲疲瘵憂，應怪魯書三不雨。
天人大抵常相資，顧我錄錄傷無奇。
鬻漿苦涼屠苦熱，敢望屏翳從招麾。
聖主東巡群后覲，萬里江淮方水運。
折衝禦侮賴親賢，何獨爲霖福斯郡。
精誠昭格吾誰欺，頃間禱雨人所知。
忽然簷溜瀉河漢，數聲霹靂轟相隨。
公堂六月清無暑，旋磑龍團試分乳。
官曹相賀復何言，且戒農夫築場圃。
小人托庇安村墟，獲同野老歌而呼。
願公玉带懸金魚，奉報得雨禾生稃。
霏霏不厭沾衣裾，稍晴欲自躬犂鋤。
斯民食足吾其俱，何妨把酒仍觀書。